KOMISIJOS SPRENDIMAS
2006 m. kovo 21 d.
iš dalies keičiantis sprendimą 97/245/EB, Euratomas, nustatantį valstybių narių Komisijai perduodamos informacijos pagal Bendrijų nuosavų išteklių sistemą perdavimo tvarką
(pranešta dokumentu Nr. C(2006) 845)
(2006/246/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 2000 m. rugsėjo 29 d. Tarybos sprendimą 2000/597/EB, Euratomas dėl Europos Bendrijų nuosavų išteklių sistemos (1),
atsižvelgdama į 2000 m. gegužės 22 d. Tarybos reglamentą (EB, Euratomas) Nr. 1150/2000, įgyvendinantį Tarybos sprendimą 2000/597/EB, Euratomas dėl Europos Bendrijų nuosavų išteklių sistemos (2), ypač į jo 6 straipsnio 4 dalies antrą pastraipą,
pasikonsultavusi su Nuosavų išteklių patariamuoju komitetu,
kadangi:
(1)
Komisijos sprendimas 97/245/EB, Euratomas (3) buvo priimtas siekiant atsižvelgti į Tarybos reglamentu (EB, Euratomas) Nr. 1355/96 (4) įvestus pakeitimus 1989 m. gegužės 29 d. Tarybos reglamente (EEB, Euratomas) Nr. 1552/89, įgyvendinančiame sprendimą 88/376/EEB, Euratomas dėl Europos Bendrijų nuosavų išteklių sistemos (5). Sprendimu 97/245/EB, Euratomas buvo nustatyta valstybių narių Komisijai perduodamos informacijos pagal Bendrijų nuosavų išteklių sistemą perdavimo tvarka.
(2)
Kadangi Reglamentas (EEB, Euratomas) Nr. 1552/89 buvo kodifikuotas Reglamentu (EB, Euratomas) Nr. 1150/2000, aiškumo sumetimais reikėtų iš dalies pakeisti kai kuriuose Sprendimo 97/245/EB, Euratomas prieduose pateiktas nuorodas į Reglamentą (EEB, Euratomas) Nr. 1552/89.
(3)
Europos anglių ir plieno bendrijos (EAPB) steigimo sutartis nustojo galioti 2002 m. liepos 23 d. Todėl nebėra muito mokesčių, kurie ir toliau pagal šią Sutartį turi būti įtraukiami į apskaitą kaip nuosavi ištekliai.
(4)
Reikia atsižvelgti į Sprendimu 2000/597/EB, Euratomas, pakeitusiu Tarybos sprendimą 94/728/EB, Euratomas (6), padarytus pakeitimus, ypač dėl atskaitymo normos taikymo išlaidoms padengti surenkant nuosavus „tradicinius“ išteklius. Sprendimu 2000/597/EB, Euratomas nustatyta nauja 25 % atskaitymo norma, išskyrus sumas, kurias reikėjo pateikti iki 2001 m. vasario 28 d. ir už kurias valstybės narės toliau atskaito 10 % nuo sumų.
(5)
Svarbu atsižvelgti į naujus informacijos teikimo įsipareigojimus, kurie Reglamentu (EB, Euratomas) Nr. 2028/2004 buvo įtraukti į Reglamentą (EB, Euratomas) Nr. 1150/2000. Numatyta, kad valstybės narės su kiekvienų finansinių metų paskutinio ketvirčio išrašu perduoda kiekvienų finansinių metų pabaigoje į atskirą apskaitą įtrauktų mokesčių, kurių atgavimas yra abejotinas, visos sumos įvertį. Valstybės narės atskiros apskaitos ketvirčio išrašo priede taip pat turi nurodyti, kokios sumos yra paskelbtos nesugrąžinamomis ar manomos, kad nebus grąžintos.
(6)
Derėtų pasinaudoti įgyta patirtimi valstybėms narėms perduodant sąskaitų, minimų Reglamento (EB, Euratomas) Nr. 1150/2000 6 straipsnio 3 dalies a ir b punktuose, išrašus ir pagerinti tam naudojamų formų pateikimą.
(7)
Todėl Sprendimą 97/245/EB, Euratomas reikėtų atitinkamai iš dalies pakeisti.
(8)
Svarbu numatyti tinkamą terminą pakeistų išrašų perdavimui taikyti,
PRIĖMĖ ŠĮ SPRENDIMĄ:
1 straipsnis
Sprendimas 97/245/EB, Euratomas iš dalies keičiamas taip:
a)
I, II ir III priedai pakeičiami šio sprendimo I priedo tekstu.
b)
Po III priedo įterpiamas šio sprendimo II priede pateikiamas IIIa priedas.
2 straipsnis
Pagal I ir II prieduose pateiktus pavyzdžius sudaryti išrašai pirmą kartą turi būti perduoti 2006 m. birželio mėn. kaip mėnesio išrašas ir 2006 m. antrą ketvirtį kaip ketvirčio išrašas.
3 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 21 d.